དགེ་ལྡན་བསྟན་པ་མ་ཧཱ་ཅི་ནའི་ཡུལ་དུ་དར་ཚུལ་ནི།འཇམ་མགོན་ཙོང་ཁ་པ་ཆེན་པོའི་བཀའ་བཞིན་བྱམས་ཆེན་ཆོས་རྗེ་ཤཱཀྱ་ཡེ་ཤེས་རྒྱ་ནག་གོང་མ་ཡུང་ལོའི་དབུ་བླར་ཕེབས་ནས་༼༡༤༠༩༽གོང་མའི་ཕོ་བྲང་དུ་གྲུབ་རྒྱལ་ལུགས་ཀྱི་ཚེ་དབང་དང༌།གྲུབ་ཆེན་ཏེ་ལོ་པའི་ལུགས་ཀྱི་བདེ་མཆོག་མཆི་བ་མཐར་བྱེད་ཀྱི་དབང་གནང༌་།དང་།གོང་མའི་དབུ་ཐོག་ཚེ་བུམ་བཞག་པའི་སྐབས་བུམ་པའི་ཁ་ནས་བདུད་རྩི་ལུད་པ་དང༌།ཚེ་རི་ལས་འོད་ཟེར་འཕྲོས་པས་ཐམས་ཅད་དད་པའི་ས་ལ་བཀོད།རི་བོ་རྩེ་ལྔར་ཕེབས་ཏེ་རྡོ་ལོག་འདམ་ལྟར་བརྫིས་པ་སོགས་ཀྱི་མཛད་པ་ལ་བརྟེན་ནས་ཤར་ཕྱོགས་རྒྱ་ནག་ཡུལ་དུ་འཇམ་མགོན་རིང་ལུགས་གཙང་མའི་བསྟན་པའི་རྨང་བཙུགས།གོང་མ་ཡུང་ལོའི་སྲས་ཟོན་ཏེའི་སྐབས་ཆོས་རྗེ་ཨ་མོ་གྷ་དང་བསོད་ནམས་ཤེས་རབ་རྣམ་གཉིས་གོང་མའི་དབུ་བླར་ཕེབས་ནས་ཧྭ་ཡེ་ཟི་ཞེས་པའི་དགོན་པ་ཕྱག་བཏབ་དགེ་འདུན་གྱི་སྡེ་བཙུགས།གཞན་ཡང་རྗེ་བླ་མའི་དངོས་སློབ་ཆོས་རྗེ་དཔལ་ལྡན་བཀྲ་ཤིས་དང་ཧྲེའུ་ཚང་ཆོས་རྗེ་ཤཱཀྱ་དཔལ་བཟང་སྔ་ཕྱིས་ཀྱང་ཤར་ཕྱོགས་རྒྱ་ནག་ཏུ་དགེ་ལྡན་བསྟན་པའི་འཕྲིན་ལས་ཀྱི་འཇུག་པ་རྒྱ་ཆེར་སྤེལ།རྒྱ་ནག་མན་ཇུན་གྱིས་དབང་བསྒྱུར་བྱས་པའི་རྗེས་ནས་ྋགོང་ས་རྒྱལ་དབང་ཡབ་སྲས་ཀྱི་བཀའ་ལྟར་སེ་ཆེན་ཆོས་རྗེ་མན་ཇུན་གོང་མ་པོག་ཏ་དང་མཆོད་ཡོན་གྱི་འབྲེལ་བ་བྱུང་བ་ནི་མན་ཇུན་དང་མཆོད་ཡོན་གྱི་འབྲེལ་བ་དང་པོ་དེ་ཡིན།གོང་མས་མུག་ཏེ་ལྷ་ཁང་སོགས་བཞེས།༣༢སྤྱི་ལོ་༡༦༥༣ལོར་ྋགོང་ས་ལྔ་པ་ཆེན་པོས་མན་ཆིང་གོང་མ་ཧྲི་ཀྲི་དང་དངོས་སུ་མཇལ་འཕྲོད་གནང་བ་ནས།མན་ཆིང་གོང་མ་སྲིད་གཞུང་དང་དགེ་ལྡན་རིང་ལུགས་གཉིས་མཆོད་ཡོན་གྱི་འབྲེལ་བ་དངོས་སུ་བཙུགས།༣༣ཤར་ཕྱོགས་གོང་མ་ཆེན་པོས་དགེ་བསྟན་ལ་མཐའ་གཅིག་ཏུ་གུས་པ་ལྷུན་བླངས་ནས་རྒྱལ་བ་ཡབ་སྲས་གཉིས་ཀར་བླ་ན་མེད་པའི་བཀུར་བཟོས་ཀྱིས་པེ་ཅིན་རང་དུ་ཕོ་བྲང་སེར་པོ་གསར་སྐྲུན་གནང༌་།དང་།གོང་མ་ཁཱང་ཞི་ཁྲི་ལོ་བཞི་པའི་སྐབས་༼༡༦༦༦༽སྙིང་རྗེ་ཆེན་པོའི་ལྷ་ཁང་གཞེས།དགེ་འདུན་གྱི་སྡེ་བཙུགས།ལྷག་པར་དུ་ལྕང་སྐྱ་སྐུ་ཕྲེང་རིམ་བྱོན་དང་ཐུན་བཀཱན་སྐུ་ཕྲེང་རིམ་བྱོན་སོགས་རིམ་པར་མན་ཆིང་གོང་མ་རིམ་བྱུང་གི་དབུ་བླར་བྱོན་ཏེ།པེ་ཅིན་དུ་དགའ་ལྡན་བྱིན་ཆགས་གླིང་དགོན་པ་༼༡༧༤༤༽ཕྱག་བཏབ།དགེ་འདུན་གྱི་སྡེ་བཙུགས།ཟུང་གྲུ་ཟི་དགོན།རི་ཞོལ་དགོན།ཙན་དན་ཇོ་བོ་ལྷ་ཁང༌།པེ་ཅིན་མཆོད་རྟེན་དཀར་པོའི་སྒྲུབ་སྡེ།རི་བོ་རྩེ་ལྔའི་སྒྲུབ་སྡེ་ཀུན་ཏུ་བདེ་བའི་ཚལ།དེ་ལ་སོགས་པའི་ཆོས་སྡེ་དུ་མར་དབུས་ནས་གདན་གསུམ་མཁས་པའི་ཁྲོད་ནས་དགེ་བཤེས་དུ་མ་འཆད་ཉན་པ་བརྫངས་པའི་སྲོལ་ལ་བརྟེན་ནས།མ་ཧཱ་ཙི་ནའི་ཡུལ་དུ་འཇམ་མགོན་རྒྱལ་བ་གཉིས་པའི་བསྟན་པ་ཉིན་མོ་ལྟར་གསལ་བར་གྱུར།༣༤པཎ་ཆེན་དཔལ་ལྡན་ཡེ་ཤེས་རྒྱ་ནག་དུ་གདན་དྲངས་པའི་སྐབས་གོང་ས་ཆན་ལུང་གིས་ཞེ་ཧོ་བཀྲ་ཤིས་ལྷུན་པོ་དགོན་ཕྱག་བཏབ་ནས་དགེ་འདུན་གྱི་སྡེ་བཙུགས།༣༥གཞན་ཡང་སྟོང་སྐོར་ཞབས་དྲུང་སྤྲུལ་སྐུ་དང༌།ཁྲི་སྤྲུལ་བློ་བཟང་བསྟན་པའི་ཉི་མ།ཁྲི་ཆེན་ངག་དབས་མཆོག་ལྡན།ཁྲི་རྒྱ་ནག་པ་སོགས་ཆིང་གོང་མའི་དབུ་བླར་ཕེབས་ཏེ་བསྟན་པའི་བྱ་བ་རྒྱ་ཆེར་མཛད།རྒྱལ་པཎ་སྐུ་ཕྲེང་རིམ་བྱོན་གོང་མའི་ཕོ་བྲང་དུ་ཕེབས་མིན་ལ་མ་བརྟེན་པར་གོང་མའི་དབུ་བླར་བཀུར།རྒྱ་ནག་མན་ཆིང་རྩ་འཐོར་སོང་ནས་མི་སེར་རྒྱལ་ཁབ་བཙུགས་པ་ནས་གོ་མིན་ཏང་སྲིད་དབང་འོག་གོང་གསལ་དགོན་སྡེ་དེ་དག་ཏུ་སྔར་སྲོལ་རྒྱུན་འཇགས་སུ་གནས་པར་མ་ཟད།བོད་ཀྱི་བླ་ཆེན་དུ་མ་གཞུང་འབྲེལ་དང་སྒེར་པ་ཅི་རིགས་ཀྱིས་གདན་ནས་དགེ་བསྟན་དར་རྒྱས་བྱུང༌།མི་སེར་རྒྱལ་ཁབ་འཐོར་ནས་རྒྱ་ནག་སྐམ་ས་ཆེན་པོར་རེ་ཞིག་རྒྱལ་བསྟན་ཡོངས་སུ་ནུབ་ཀྱང༌།ཅང་ཇེ་ཧྲི་ཐེ་ཝན་ལ་ཕྱིན་ནས་སྲིད་གཞུང་འཛུགས་པ་དང་ལྕང་སྐྱ་སྤྲུལ་པའི་སྐུ་ཡང་ལྷན་དུ་ཕེབས་ནས་བསྟན་པའི་སྲོལ་རྒྱུན་མི་ཉམས་རྒྱུན་སྐྱོང་གནང་བས་ཐེ་ཝན་ཁུལ་དུ་དགེ་ལྡན་བསྟན་པ་སླར་གསོ་བྱུང༌་།དང་།ལོ་རབས་དགུ་བཅུ་པའི་ནང་ྋགོང་ས་སྐྱབས་མགོན་ཆེན་པོ་ཐེ་ཝན་དུ་ཞབས་སོར་འཁོད་དེ།འཛམ་གླིང་ཤར་ནུབ་ཀྱི་མི་མང་འབུམ་ཕྲག་བརྒལ་བར་དམ་པའི་ཆོས་ཚུལ་རྒྱ་ཆེར་སྤེལ་བ་ནས་བྱེས་འབྱོར་བོད་ཀྱི་གདན་ས་ཆེན་པོ་ཁག་ནས་མཁས་གྲུབ་སྐྱེས་ཆེན་དུ་མ་རིམ་ཕེབས་ཀྱིས་དགེ་ལྡན་རིང་ལུགས་འཆང་བའི་ཆོས་སྡེ་དང་ཆོས་ཚོགས་དུ་མ་གསར་འཛུགས་གནང་བས།ད་ལྟ་ནི་ཕྱོགས་དེར་དགེ་བསྟན་ཉི་མ་ལྟར་གསལ་བར་འཆར་བཞིན་པའི་སྐབས་ཡིན་ལ།རྒྱ་ནག་སྐམ་ས་ཆེན་པོར་ཡང་རིག་གསར་སྲིད་ཇུས་ལ་འགྱུར་བ་གཏོང་པ་ནས་རྒྱལ་ཁབ་ཕྱི་ནང་གི་མཁས་གྲུབ་སྐྱེས་ཆེན་དུ་མའི་བཀའ་དྲིན་ལས་འཇམ་མགོན་རྒྱལ་བ་གཉིས་པའི་རིང་ལུགས་འཆང་བའི་ཆོས་སྡེ་དང་ཚོགས་པ་མང་དུ་ཡོད་པ་ཐོས་ཏེ་ཞིབ་པ་ནི་འབྲི་པ་མ་སྤོབས་སོ།།དགེ་ལྡན་བསྟན་པ་ཧོར་སོག་གི་ཡུལ་དུ་དར་ཚུལ་ནི།ྋགོང་ས་རྒྱལ་དབང་ཐམས་ཅད་མཁྱེན་པ་བསོད་ནམས་རྒྱ་མཚོ་ཆེན་པོ་ཧོར་གྱི་ཨལ་ཐན་རྒྱལ་པོས་གདན་དྲངས།ཕྱོགས་དེར་ཆོས་ལོག་གི་རྒྱུན་བཅད།རྒྱལ་པོ་ཡབ་སྲས་སོགས་ཧོར་རིགས་དད་ལྡན་ཁྲི་ཕྲག་ལ་དམ་པའི་ཆོས་ཀྱི་ཆར་ཕབ།མཁར་སྔོན་ཐེག་ཆེན་ཆོས་འཁོར་གླིང་གི་ཆོས་སྡེ་ཕྱག་བཏབ་༼༡༥༧༩༽དགེ་འདུན་གྱི་སྡེ་བཙུགས།འཇམ་མགོན་རྒྱལ་བ་གཉིས་པའི་ལུགས་བཟང་གི་སྲོལ་འབྱེད།སོག་པོ་སྟོད་སྨད་དབུས་གསུམ་དུ་དགེ་བསྟན་ཐོག་མར་དར་བའི་མགོ་དོད།སྟོང་འཁོར་ཞབས་དྲུང་ཟླ་བ་རྒྱལ་མཚན་གྱིས་མཉྫུ་ཤྲིའི་དགོན་པ་ཕྱག་བཏབ་དགེ་འདུན་གྱི་སྡེ་བཙུགས།ལྷ་བཙུན་ནེ་ཐོ་ཡོན་གྱིས་བསྟན་པའི་འཕྲོ་བསྐྱངས།རྒྱལ་དབང་ཡོན་ཏན་རྒྱ་མཚོ་ཨལ་ཐན་རྒྱལ་པོའི་སྲས་སུ་འཁྲུངས་པ་དང༌།བསོད་ནམས་ཡེ་ཤེས་དབང་པོ་དང་རྗེ་དྲུང་བསྟན་པ་རྒྱལ་མཚན་སོགས་ཀྱིས་འགྲོ་དོན་རྒྱ་ཆེར་སྤེལ་བས་ཆེན་པོ་ཧོར་གྱི་ཡུལ་དུ་རྒྱལ་བ་གཉིས་པའི་ལུགས་བཟང་ཆེས་ཆེར་འཕེལ།དུས་ཕྱིས་ཀུན་མཁྱེན་འཇམ་དབྱངས་བཞད་པའི་རྡོ་རྗེའི་གསུང་གི་འཕྲིན་ལས་དང་སློབ་རྒྱུད་ལ་བརྟེན་ནས་དགེ་བསྟན་ཤིན་ཏུ་དར་བ་བྱུང༌་།དང་།ལྷག་པར་ཁལ་ཁ་རྗེ་བཙུན་དམ་པས་གདན་ས་ཆེན་པོ་ཏཱ་ཁུ་ར་ཕྱག་བཏབ་པ་ནས་ཆོས་སྡེ་དེ་གཅིག་པོར་ཡང་དགེ་འདུན་ཁྲི་ལྷག་འཕེལ་ནས་བཤད་སྒྲུབ་ལས་གསུམ་གྱི་སྒོ་ནས་དགེ་བསྟན་རྒྱ་ཆེར་འཕེལ།རྗེ་དེ་ཉིད་སྐུ་ཕྲེང་རིམ་བྱོན་གྱིས་ཆེན་པོ་ཧོར་གྱི་ལུགས་གཉིས་སྐྱོང་བའི་རིང་ལ་སོག་པོ་སྟོད་སྨད་དབུས་གསུམ་དུ་དགེ་ལྡན་ལུགས་བཟང་འཛིན་པའི་དགོན་སྡེ་སྟོང་ཕྲག་ལ་ཉེ་བ་བྱུང་ཞིང་དགེ་འདུན་གྱི་སྡེ་ཁྲི་ཕྲག་དུ་མ་འཕེལ༌།བཤད་སྒྲུབ་འཆད་ཉན་གྱི་སྲོལ་ཤིན་ཏུ་དར།ལོ་རེར་ཡང་སོག་གྲྭ་སྟོང་ཕྲག་བརྒལ་བ་དབུས་གཙང་གི་གདན་ས་ཆེན་པོ་བཞི་དང་བླ་བྲང་བཀྲིས་འཁྱིལ།རྗེ་སྐུ་འབུམ་སོགས་སུ་སློབ་གཉེར་ལ་ཕེབས་ཏེ་དེ་དག་ལས་གདན་སའི་མཁས་ལས་དང་དགེ་བཤེས་གྲགས་ཅན་ཡང་སྔ་ཕྱིར་སྟོང་ཕྲག་བརྒལ་བ་བྱུང་ཞིང༌།ཏཱ་ཁུ་རལ་སོགས་སོག་ཡུལ་གྱི་དགོན་སྡེ་ཆེ་ཕྲ་ཕལ་བོ་ཆེར་ཡང་གཞུང་ཆེན་པོད་ལྔ་དང་སྔགས་བསྐྱེད་རྫོགས་ཀྱི་སློབ་གཉེར་གདན་ས་ཆེན་པོ་དང་ཕྱོགས་མཚུངས་སུ་དར་བ་མ་ཟད།དགོན་སྡེ་དེ་དག་ནས་འཐེན་པའི་རྩོད་མེད་ཡོངས་གྲངས་ཀྱི་མཁས་གྲུབ་སྐྱེས་ཆེན་ཡང་ཤིན་ཏུ་མང་པོ་ཐོན།༣༦དུས་ཕྱིས་ཨུ་རུ་སུའི་འོག་ནས་རང་སྐྱོང་གི་གོ་སྐབས་བྱུང་བ་དང༌།ྋགོང་ས་སྐྱབས་མགོན་ཆེན་པོ་སོག་ཡུལ་དུ་གདན་དྲངས་ནས་དམ་པའི་ཆོས་ཀྱི་བགོ་སྐལ་རྒྱ་ཆེར་ཞུས།བྱེས་འབྱོར་གདན་ས་ཆེན་པོ་ཁག་ནས་མཁས་གྲུབ་སྐྱེས་ཆེན་དུ་མ་སོག་ཡུལ་དུ་གདན་དྲངས་ནས་བཤད་སྒྲུབ་ཀྱི་བསྟན་པའི་རྨང་གསོས་དགོན་སྡེ་ཆེ་ཕྲ་ཕལ་པོ་ཆེར་དགེ་འདུན་གྱི་སྡེ་བཙུགས།བཤད་སྒྲུབ་ལས་གསུམ་གྱི་སྲོལ་བཟང་སླར་གསོ་རིམ་པར་བྱས་ཏེ།རྒྱུད་འཛིན་གྲྭ་རྒྱུན་མང་པོ་འཕགས་ཡུལ་དུ་མདོ་སྔགས་ཀྱི་གདན་ས་ཆེན་པོ་རྣམས་སུ་འཛུལ་ནས་སློབ་གཉེར་གྱི་རྒྱུན་བསྐྱངས་དང་སྐྱོང་བཞིན་པ་འདི་བཞིན་ལགས་སོ།།༣༧རྒྱ་གར་དུ་དགེ་བསྟན་ཇི་ལྟར་དར་ཚུལ་ནི།དུས་འགྱུར་བྱུང་རྗེས་སྦག་ས་ནས་བཟུང་ད་ལྟའི་བར་ྋགོང་ས་སྐྱབས་མགོན་ཆེན་པོ་མཆོག་དང༌།མཚུངས་མེད་ཡོངས་འཛིན་རྣམ་གཉིས།གདན་ས་ཁག་གི་མཁན་ལས་ཟུར་གཙོས་པའི་བསྟན་འཛིན་སྐྱེས་ཆེན་དུ་མའི་བཀའ་དྲིན་ལས་རྒྱ་བལ་གཉིས་སུ་ཐུབ་བསྟན་སྤྱི་དང་དགེ་བསྟན་གྱི་མེ་རོ་གསོས་ཏེ་དགེ་འདུན་གྱི་སྡེ་དང་བཤད་སྒྲུབ་ཀྱི་བསྟི་གནས་ཇི་ལྟར་འཕེལ་བའི་རིམ་པ་ཡང༌།སྤྱི་ལོ་༡༩༥༩ལོར་ྋགོང་ས་མཆོག་གི་ལམ་སྟོན་དང་རྒྱ་གར་གཞུང་གི་སྐྱོབ་གསོ་འོག་སྦག་ས་ནང་བསྟན་ཆོས་རིག་འཛིན་སློབ་གླིང་གསར་འཛུགས་གནང་ནས་ས་དགེ་བཀའ་རྙིང་བོན་དང་བཅས་པའི་ཆོས་རྒྱུད་མི་ཉམས་རྒྱུན་འཛིན་བྱས།སྤྱི་ལོ་༡༩༦༩ལོར་གདན་ས་ཆེན་པོ་སེར་འབྲས་དགའ་གསུམ་རྒྱ་གར་ལྷོ་ཕྱོགས་ཀར་ན་ཀྲ་ཀའི་མངའ་སྡེ་མོན་གྷོ་འདོད་རྒུ་གླིང་དུ་སྤོས་ནས་༡༩༧༣ལོར་དགའ་ལྡན་རྣམ་པར་རྒྱལ་བའི་གླིང་གི་གདན་ས་ཕྱག་བཏབ།༡༩༧༦ལོར་དགའ་ལྡན་ཤར་བྱང་གི་འདུ་ཁང་གསར་བསྐྲུན་བྱས།༡༩༨༧ཚོགས་ཆེན་འདུ་ཁང་རྒྱ་བསྐྱེད་བྱས།སྤྱི་ལོ་༡༩༩༣ལོར་ཤར་རྩེ་དང་༡༩༩༩ལོར་བྱང་རྩེ་འདུ་ཁང་རྒྱ་བསྐྱེད་དང་རྟེན་གསུམ་གྲྭ་ཤག་བཅས་པ་ཤིན་ཏུ་ཚགས་ཚུད་སྤུས་ལེགས་ཐོག་གཞུང་ཆེན་པོད་ལྔའི་སློབ་གཉེར་གྱི་སྒྲིག་གཞི་ཚགས་ཚུད་ལྡན་པས་སློབ་གཉེར་ཤིན་ཏུ་འཕེལ་བ་མཐོང་ཆོས་སུ་ཡོད་པ་འདི་བཞིན་ལགས་སོ།མོན་གྷོ་གཞིས་ཁོངས་སུ་སྤྱི་ལོ་༡༩༧༡ལོར་གདན་ས་ཆེན་པོ་འབྲས་སྤུངས་པའི་གཙུག་ལག་ཁང་གསར་བསྐྲུན་དང༌།༡༩༧༢བློ་གསལ་གླིང་༡༩༧༣ལོར་བཀྲིས་སྒོ་མང་གི་འདུ་ཁང་གསར་བསྐྲུན་བྱས་༡༩༧༥ལོར་ཚོགས་ཆེན་འདུ་ཁང་རྒྱ་བསྐྱེད་བྱས།སླར་ཡང་༡༩༩༧ལོར་ཐེངས་གཉིས་པ་དང་༢༠༠༣ལོར་ཐེངས་གསུམ་པ་རྒྱ་བསྐྱེད་བྱས།སྒོ་མང་༢༠༠༠ལོར་ཐེངས་གཉིས་པ་རྒྱ་བསྐྱེད་ཀྱིས་ཚོགས་ཆེན་གྲྭ་ཚང་ཁང་ཚན་དང་བཅས་པའི་འདུ་ཁང་རྟེན་གསུམ་གྲ་གང་རྒྱས་ཐོག་གཞུང་ཆེན་པོད་ལྔར་འཆད་ཉན་དཔེ་མེད་དུ་འཕེལ་བ་མཐོང་ཆོས་སུ་ཡོད་པ་འདི་བཞིན་ལགས་སོ།སེ་ར་ཐེག་ཆེན་གླིང་ནི་སྤྱི་ལོ་༡༩༧༠ལོར་མོན་གྷོ་ནས་བྷེ་ཀོབ་དུ་སྤོས་ནས་༡༩༧༤ལོ་གྲྭ་ཚང་བྱེས་སྨད་ཀྱི་འདུ་ཁང་གསར་དུ་བཞེངས།༡༩༨༢ལོར་ཚོགས་ཆེན་འདུ་ཁང་གསར་བཞེངས་གནང་ནས་རིམ་བཞིན་རྒྱ་བསྐྱེད་མཛད་དེ་རྟེན་གསུམ་དགེ་འདུན་གྱི་སྡེ་དང་བཅས་པ་ཆེས་ཆེར་འཕེལ།གཞུང་ཆེན་པོད་ལྔའི་འཆད་ཉན་དབྱར་མཚོ་ལྟར་འཕེལ་བ་འདི་བཞིན་ལགས་སོ།བྱེས་འབྱོར་གདན་ས་ཆེན་པོ་བཀྲ་ཤིས་ལྷུན་པོ་ནི་སྤྱི་ལོ་༡༩༧༢ལོར་བྷེལ་ཀོབ་གཞིས་གསར་བདེ་སླར་གཙུག་ལག་ཁང་གསར་སྐྲུན་གྱིས་གཞིས་ཕབ།གྲྭ་ཚང་ཟུར་འཛུགས་མ་བྱས་པར་གཅིག་ཏུ་བསྡུས།རྟེན་གསུམ་གསར་བཞེས་དང་དགེ་འདུན་གྱི་སྡེ་བསྐྱངས།འཆད་ཉན་གྱི་རྒྱུན་སྤེལ།སྟག་ཚང་ར་བ་སྟོད་པ་ནི་གནས་སྐབས་རིང་བློ་གསའི་གླིང་གི་ཁོངས་སུ་བྱས།སྤྱི་ལོ་༡༩༨༣ལོར་གཙུག་ལག་ཁང་དང་རྟེན་གསུམ་གསར་བཞེངས།འཆད་ཉན་གྱི་རྒྱུན་བློ་གསལ་གླིང་དུ་བསྐྱངས།དཔལ་ལྡན་སྨད་རྒྱུད་གྲྭ་ཚང་ནི་སྤྱི་ལོ་༡༩༦༠ལོར་རྒྱ་གར་བྱང་ཕྱོགས་ཧི་མ་ཅལ་ཌར་ཧོར་གནས་སྐབས་རྟེན་གཞིར་བྱས་ནས་འཆད་ཉན་གྱི་རྒྱུན་སྐྱོང༌།སྤྱི་ལོ་༡༩༧༣ལོར་རྒྱ་གར་ལྷོ་ཕྱོགས་མེའེ་སོར་ཧུན་སུར་རབ་རྒྱས་གླིང་དུ་སྤོས་ནས་གཙུག་ལག་ཁང་དང་རྟེན་གསུམ་གསར་བཞེངས་ཐོག༡༩༩༠ལོར་འདུ་ཁང་སླར་ཡང་གསར་བཞེངས་གནང༌་།དང་།མདོ་སྔགས་གཉིས་ཀའི་འཆད་ཉན་གྱི་རྒྱུན་རྒྱ་ཆེར་འཕེལ།དཔལ་ལྡན་སྟོད་རྒྱུད་གྲྭ་ཚང་ནི་༡༩༦༠ལོ་ཌལ་ཧོ་དང་དེ་ནས་༡༩༧༤འབུམ་ལ་བསྟན་འཛིན་སྒང་དུ་སྤོས་ནས་གཙུག་ལག་ཁང་རྟེན་གསུམ་དང་བཅས་པ་གསར་བཞེངས་ཐོག་དགེ་འདུན་གྱི་སྡེ་བཙུགས།འཆད་ཉན་གྱི་རྒྱུན་སྤེལ།༡༩༩༦ལོར་འཕགས་ཡུལ་ནུབ་ཕྱོགས་རྡ་རམ་ས་ལ་སིད་བྷ་རིར་གནས་སྤོས་ནས་གཙུག་ལག་ཁང་རྟེན་གསུམ་གྲྭ་ཤག་བཅས་པ་གསར་སྐྲུན་ཐོག་འཆད་ཉན་གྱི་རྒྱུན་ཤིན་ཏུ་འཕེལ་བ་འདི་བཞིན་ལགས་སོ།གཞན་ཡང་འཕགས་ཡུལ་དུ་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་དང་༌།རིག་ལམ་སློབ་གཉེར་ཁང༌་།དང་།ཀིརྟི་བྱེས་པ་གྲྭ་ཚང༌་།དང་།གྲིབ་ཚེ་མཆོག་གླིང༌་།སྒྲོལ་མ་གླིང་༌།དགའ་ལྡན་ཆོས་གླིང་༌།འཇམ་དབྱངས་ཆོས་གླིང༌་།ཀ་སྦུག་ཁུལ་དུ་དཔལ་ལྡན་སྲད་རྒྱུད་གྲྭ་ཚང་༌།ཐར་པ་ཆོས་གླིང༌།ལ་དྭ་གས་ཁུལ་དུ་རུ་ཐོག་ལྷུན་གྲུབ་ཆོས་སྡིང༌་།དང་།ཟེ་དཀར་ཆོས་སྡེ།རྡཽ་གདན་དགའ་ལྡན་འཕེལ་རྒྱས་གླིང་༌།གུམ་ཡིད་དགའ་ཆོས་གླིང་༌།དགེ་ལྡན་བཀྲ་ཤིས་ཆོས་གླིང༌་།དང་།སྡེ་ར་ལྡུན་ལྷོ་བྲག་དགའ་ལྡན་དོན་གཉིས་གླིང༌་།དང་།བཀྲ་ཤིས་འཁྱིལ།ལྷོ་ཕྱོགས་སྟོད་སྤུ་ཧྲེང་བཤད་འཕེལ་གླིང༌་།དང་།མཐོ་ལྡིང་པདྨ་ཚལ།རྫོང་དཀར་ཆོས་སྡེ།བྷན་དྷ་ར་ཐེག་ཆེན་ཆོས་གླིང༌་།དང་།ཏྲེ་བོ་དར་རྒྱས་དགོན།ཌལ་ཧོར་བྱ་བྲལ་བསྙེན་མཚམས་རི་ཁྲོད།བལ་ཡུལ་དུ་དགའ་ལྡན་བྱམས་མགོན་གླིང་༌།དང་།དགའ་ལྡན་འཕེལ་རྒྱས་གླིང་༌།དགའ་ལྡན་ཆུ་དབར་འགྲོ་ཕན་གླིང་༌།ཤྲི་དགའ་ལྡན་དར་རྒྱས་གླིང་༌།ཤང་དགའ་ལྡན་ཆོས་འཁོར་གླིང༌་།ཀོ་སྤན་འོག་མིན་བྱང་ཆུབ་གླིང༌་།ཤེལ་དཀར་ཆོས་སྡེ་དགའ་ལྡན་ལེགས་བཤད་གླིང༌།འོད་ཆེན་ཐུགས་རྗེ་ཆོས་གླིང༌།ཤྲི་ཆུ་བཟང་བསམ་གཏན་ཡང་རྩེ་གཉའ་ནང་བཤད་སྒྲུབ་དགའ་ལྡན་འཕེལ་རྒྱལ་གླིང་༌།ཐུབ་བསྟན་བཤད་སྒྲུབ་གླིང༌་།དང་།ཀུ་ལུ་དགའ་ལྡན་ཐེག་ཆེན་ཆོས་གླིང་༌།རྭ་སྒྲེང་དགོན་པ།ཤི་ལོང་དགའ་ལྡན་བཀྲ་ཤིས་ཆོས་གླིང༌་།མན་སྤར་དྭགས་པོ་གྲྭ་ཚང་༌།ཀོ་ལེ་གྷ་དར་རྒྱས་དགོན།མདོར་ན་ད་ལྟའི་ཆར་རྒྱ་བལ་གྱི་ཡུལ་དུ་གསར་དུ་བཏབ་པ་དགེ་ལྡན་པའི་ཆོས་སྡེ་ལྔ་བཅུ་ལྷག་ཙམ་བྱུང་བ་དེ་དག་གི་ཁྲོད་ན་བཤད་སྒྲུབ་ལས་གསུམ་གྱིས་རྒྱལ་བ་གཉིས་པའི་ལུང་རྟོགས་ཀྱི་བསྟན་པ་བླ་ན་འཕེལ།ད་ལྟའི་ཆར་དགེ་ལྡན་བསྟན་པས་ཤར་ནུབ་ཀྱི་འཇིག་རྟེན་ཟླུམ་པོའི་ཁྱོན་ཀུན་ཡོངས་སུ་བརྡལ་བ་དང༌་།དང་།དེ་འཛིན་གྱི་སྐྱེས་ཆེན་མཁས་བཙུན་བཟང་གསུམ་ཡ་མ་བྲལ་བ་གནམ་གྱིས་ས་བཀབ་པ་ལྟ་བུ་དུ་མ་བྱུང་དང་འབྱུང་བཞིན་པའི་ཁྲོད་ནས་ཉི་མ་དང་ཟླ་བ་ལྟར་ཆེས་རབ་དང་ཕུལ་དུ་བྱུང་བ་ནི་རྒྱལ་བ་ཡབ་སྲས་གཉིས་ཡིན་ལ།དེ་ལ་རྒྱལ་དབང་ཐམས་ཅད་མཁྱེན་པ་ནི་སྐུ་ཡི་སྐྱེས་རབས་ཤིན་ཏུ་མང་པོ་འཕགས་བོད་གཉིས་སུ་བྱུང་ཚུལ་དཔག་མེད་བསྐལ་སྔོན་རྩ་འགྲེལ་ལྟར་ཡིན་ཞིང་༌།༣༨སྐུ་ཕྲེང་གི་ཐ་སྙད་དངོས་སུ་བགྲང་བའི་རིམ་པ་ནི་སྐུ་ཕྲེང་དང་པོ་པཎ་ཆེན་དགེ་འདུན་གྲུབ་པ་ནས་བཅུ་བཞི་པ་ཐམས་ཅད་མཁྱེན་པ་འདུལ་འཛིན་ཆེན་པོ་ས་ཆེན་པོ་འདིའི་སྟེང་གི་རྒྱལ་བསྟན་ཡོངས་རྫོགས་ཀྱི་མངའ་བདག་འཛམ་གླིང་ཞི་བའི་དོད་དཔོན།སངས་རྒྱས་མི་ཡུལ་དུ་བྱོན་པ་ནས་ད་ལྟའི་བར་རྒྱན་དྲུག་མཆོག་གཉིས་དང༌་།དང་།མཁན་སློབ་ཆོས་གསུམ་ལ་མུ་དག་གསུམ་གོང་མ་རྣམ་ལྔ༌།རྗེ་ཡབ་སྲས་གསུམ་སོགས་སུ་ཀྱང་འགྲན་པ་མི་བཟོད་པའི་འཕྲིན་ཀྱི་འོད་སྣང་ཕྱོགས་བརྒྱར་འཕྲོ་བཞིན་པའི་བཀའ་དྲིན་སྟོང་གསུམ་གསེར་དུ་བསྒྱུར་ཡང་བསབ་པ་མི་ནུས་པ་འདི་བཞིན་ལགས་སོ།།པཎ་ཆེན་ཐམས་ཅད་མཁྱེན་པ་ནི་ཉན་ཐོས་རབ་འབྱོར་ནས་བཟུང་སྐྱེས་རབས་ཕྲེང་བ་ཤིན་ཏུ་མང་པོ་བྱོན་པའི་ཁྲོད་ནས་སྐུ་ཕྲེང་དངོས་སུ་བགྲང་ས།མཁས་གྲུབ་དགེ་ལེགས་དཔལ་བཟང་ནས་ད་ལྟའི་དགེ་འདུན་ཆོས་ཀྱི་ཉི་མའི་བར་སྐུ་རབས་ཕྲེང་བ་བཅུ་གཅིག་བྱོན་ནས་བསྟན་པ་སྤྱིར་དང་དགེ་བསྟན་བླ་ན་སྤེལ་བའི་རྣམ་ཐར་རིང་།དང་།མདོར་ན་རྒྱལ་བ་ཡབ་སྲས་གཉིས་ཀྱིས་དབུས་རྒྱལ་ཁབ་ཕྱི་ནང་གི་ཞྭ་སེར་རིང་ལུགས་འཆང་བའི་བླ་མ་མཁན་པོ་དང་སྤྲུལ་པའི་གང་ཟག་དགེ་བའི་བཤེས་གཉེར་དུ་མའི་འཕྲིན་ལས་ཀྱི་འོད་སྣང་འཛམ་གླིང་ཤར་ནུབ་ཀྱི་ཡུལ་གྲུ་གཞན་དང་གཞན་དུའང་ལྷམ་མེར་འཕྲོས་ནས།ཤར་གླིང་གི་རྒྱ་དཀར་ནག་སེར་དང་༌།སིང་ག་པུར།ཀོ་རི་ཡ།མ་ལ་ཤི་ཡ།རི་པིན་སོགས་དང་༌།ནུབ་ཕྱོགས་ཡོ་རོབ་ཁུལ་གྱི་དབྱིན་ལོན་དང་༌།ཕ་རེ་སི།འཇའ་མན།སུན་སི།དབྱིན་ཊ་ལི།སྦེ་འཇོལ།ཁེ་ན་ཊ།ནེ་ཐ་ལེ་ཊི།ཨ་རི་སོགས་ཀྱིས་མཚོན།ད་ལྟ་ནི་རྗེ་བླ་མའི་བསྟན་པ་རིན་པོ་ཆེ་འདི་ཉིད་འཛམ་གླིང་ཧྲིལ་པོའི་ཁྱོན་ཀུན་ཏུ་ཉི་ཟླའི་འོད་སྣང་ལྟར་གསལ་བཞིན་པ་ལགས་སོ།།དེ་ལྟར་འཇམ་མགོན་རྒྱལ་བ་གཉིས་པའི་བསྟན།།གང་ལས་ཇི་ལྟར་བྱུང་ཞིང་འཕེལ་བ་ནས།།དཀར་ནག་རྒྱ་ཧོར་བལ་བོད་ཉིང་ཧུ་སོགས།།ཤར་ཕྱོགས་འཇིག་རྟེན་གསལ་བའི་སྒྲོན་མེ་གྱུར།།དུས་འགྱུར་རླུང་རླབས་གཡོ་བའི་མཇུག་སྣེ་ནས།།བསྟན་འདིའི་མེ་ལྕེ་ནུབ་གླིང་མཆེད་དང་ལྷན།།ད་ནི་ཤར་ནུབ་འཛམ་གླིང་ཟླུམ་པོའི་ཁྱོན།།ལུགས་བཟང་འདི་ཉིད་ཉི་ཟླའི་འོད་བཞིན་འཚེར།།ཞེས་འཇམ་མགོན་རྒྱ་བ་གཉིས་པའི་རིང་ལུགས་དཔལ་མཉམ་མེད་རི་བོ་དགའ་ལྡན་པའི་ལུགས་བཟང་ཇི་ལྟར་བྱུང་ཚུལ་རགས་ཙམ་གླེང་པ་འདི་ཡང་༌།རབ་རྒྱལ་ཆུ་ཕག་༢༠༠༧ལོར་དགེ་ལྡན་བསྟན་པའི་རྩ་ལག་སེར་འབྲས་དགའ་གསུམ་གྱི་གྲྭ་ཚང་དྲུག་གི་མཁན་རིན་པོ་ཆེ་ལས་ཐོག་རྣམ་པས་མཚན་རྟགས་དང་བཅས་དེ་མེ་ཁྱི་༢༠༠༦ལོར་ཆོས་རིག་ལྷན་ཁང་གི་གོ་སྒྲིག་འོགཆོས་ལུགས་ཚོགས་ཆེན་ཐེངས་དགུ་པའི་ཐོག་ཇི་ལྟར་ཐག་གཅོད་བྱུང་དོན་བཞིན་ཆོས་བརྒྱུད་ཆེན་པོ་ལྔའི་ལོ་རྒྱུས་རེ་ཁོངས་སོ་སོ་ནས་དགོས་དོན་བཞིན་གདན་གསུམ་མ་དགོན་རྒྱུད་ཡིག་ངག་གཉིས་ཐོག་ནས་རྩོམ་སྐུལ་བཀའ་ལུང་གི་མེ་ཏོག་སྤྱི་བོའི་རྒྱན་དུ་བཀོད་ནས།རྒྱ་བོད་གཙུག་ལག་ཤེས་བྱ་རིག་པའི་གནས་ཕལ་བོ་ཆེར་འཆད་རྩོད་རྩོམ་པའི་བློ་གྲོས་ཀྱི་སྤོབས་པ་དགེ་ཡང་ཐོས་དོན་རྒྱུད་ལ་སྦྱར་བའི་ཉམས་ལེན་གྱི་སྐལ་བས་དབུལ་བ་བེ་རི་དགེ་བཤེས་འཇིགས་མེད་དབང་རྒྱལ་བས་དང་བ་ཆེན་པོས་ལྷུར་བླངས་ཀྱང་བར་ལམ་ནས་འདུ་འཛི་གཡེངས་བས་དུས་འགྱངས་གང་འཚམས་སོང་རྗེས་ས་བྱི་ལོར་མཇུག་རྫོགས་པ་བྱས་པ་དགེ་ལེགས་འཕེལ།།